SL Uradni list Evropske unije L 49/14

SKUPNI UKREP SVETA 2006/121/SZVP

z dne 20. februarja 2006

o imenovanju posebnega predstavnika Evropske unije za Južni Kavkaz

SVET EVROPSKE UNIJE JE –

ob upoštevanju Pogodbe o Evropski uniji in zlasti členov 14, 18(5) in 23(2) Pogodbe,

ob upoštevanju naslednjega:

(1) Mandat posebnega predstavnika Evropske unije (PPEU) za Južni Kavkaz, kot je določen v Skupnem ukrepu Sveta 2003/872/SZVP z dne 8. decembra 2003 o podaljšanju in spremembi mandata posebnega predstavnika za Južni Kavkaz (1), se izteče 28. februarja 2006.

(2) Na podlagi pregleda tega skupnega ukrepa bi bilo treba mandat PPEU pregledati in podaljšati za obdobje 12 mesecev.

(3) Po odhodu PPEU Talvitieja je generalni sekretar/visoki predstavnik (GS/VP) priporočil imenovanje g. Petra Semnebya za novega PPEU za Južni Kavkaz.

(4) PPEU bo svoj mandat opravljal v razmerah, ki se lahko poslabšajo in škodijo ciljem skupne zunanje in varnostne politike iz člena 11 Pogodbe –

SPREJEL NASLEDNJI SKUPNI UKREP:

Člen 1

G. Peter SEMNEBY se imenuje za posebnega predstavnika Evropske unije (PPEU) za Južni Kavkaz od 1. marca 2006 do 28. februarja 2007.

Člen 2

1. Naloge PPEU temeljijo na ciljih politike EU na Južnem Kavkazu. Ti cilji vključujejo:

(a) pomoč Armeniji, Azerbajdžanu in Gruziji pri izvajanju političnih in gospodarskih reform, zlasti na področju krepitve pravne države, demokratizacije, človekovih pravic, dobrega vodenja, razvoja in zmanjševanja revščine;

(b) preprečevanje konfliktov v regiji v skladu z obstoječimi mehanizmi, pomoč pri mirnem reševanju konfliktov, vključno s spodbujanjem vrnitve beguncev in notranje razseljenih oseb;

(c) konstruktivno sodelovanje z glavnimi zainteresiranimi akterji v regiji;

(d) spodbujanje in podpora nadaljnjemu sodelovanju med državami v regiji, zlasti med državami Južnega Kavkaza, vključno s sodelovanjem pri gospodarskih vprašanjih ter vprašanjih energije in transporta;

(e) povečanje učinkovitosti in vidnosti Evropske unije v regiji.

2. PPEU podpira delo GS/VP v regiji.

Člen 3

Da bi dosegal cilje zadevne politike, ima PPEU naslednje naloge:

(a) razvijanje stikov z vladami, parlamenti, pravosodnimi sistemi in civilno družbo v regiji;

(b) spodbujanje Armenije, Azerbajdžana in Gruzije k sodelovanju pri regionalnih vprašanjih skupnega interesa, kot so skupne varnostne grožnje, boj proti terorizmu, trgovanju z ljudmi in organiziranemu kriminalu;

(c) prispevanje k preprečevanju konfliktov in pomoč pri ustvarjanju pogojev za napredek pri reševanju konfliktov, vključno s priporočili za ukrepe, povezane s civilno družbo in rehabilitacijo ozemelj, brez poseganja v odgovornosti Komisije, ki izhajajo iz Pogodbe ES;

(d) pomoč pri reševanju konfliktov in olajšanje izvajanja takšnih rešitev ob tesnem sodelovanju z generalnim sekretarjem Združenih narodov in njegovim posebnim predstavnikom za Gruzijo, skupino prijateljstva generalnega sekretarja Združenih narodov z Gruzijo, Organizacijo za varnost in sodelovanje v Evropi (OVSE) ter njeno skupino iz Minska in mehanizmom za reševanje konfliktov v Južni Osetiji;

(e) krepitev dialoga Evropske unije z glavnimi zainteresiranimi akterji v regiji;

(f) pomoč Svetu pri nadaljnjem razvoju celovite politike do Južnega Kavkaza;

(g) prek podporne skupine pa: — Evropski uniji zagotavljati poročila o razmerah na meji in stalne ocene teh razmer ter pripomoči h krepitvi zaupanja med Gruzijo in Rusko federacijo in s tem zagotavljati učinkovito sodelovanje in povezanost z vsemi zadevnimi akterji, — pomagati gruzinski mejni straži in drugim vladnim institucijam v Tbilisiju pri pripravi celovite reformne strategije, — sodelovati z gruzinskimi oblastmi za boljše komuniciranje med Tbilisijem in mejo, vključno z mentorstvom. To se doseže s tesnim sodelovanjem z regionalnimi centri mejnih straž med Tbilisijem in mejo (razen Abhazije in Južne Osetije).

Člen 4

1. PPEU je odgovoren za izvajanje mandata, pri tem pa je podrejen GS/VP in njegovemu operativnemu vodenju. PPEU glede vseh odhodkov odgovarja Komisiji.

2. Politični in varnostni odbor (PVO) je v prednostni povezavi s PPEU in je glavna točka za stike s Svetom. PPEU v okviru svojega mandata od PVO dobiva strateške usmeritve in politične prispevke.

Člen 5

1. Referenčni finančni znesek za kritje odhodkov, povezanih z nalogami PPEU, je 2 960 000 EUR.

2. Odhodki, ki se financirajo iz zneska, določenega v odstavku 1, se upravljajo v skladu s postopki in pravili, ki se uporabljajo za splošni proračun Evropske unije, z izjemo, da nobeno predfinanciranje ne ostane lastnina Skupnosti.

3. Upravljanje odhodkov se uredi s pogodbo med PPEU in Komisijo. Odhodki so upravičeni od 1. marca 2006.

4. Predsedstvo, Komisija in/ali države članice, odvisno od razmer, zagotovijo logistično podporo v regiji.

Člen 6

1. PPEU je v okviru svojih nalog in ustreznih razpoložljivih finančnih sredstev odgovoren za sestavo svoje ekipe, o čemer se posvetuje s predsedstvom ob pomoči GS/VP ter ob polni vključenosti Komisije. PPEU obvesti predsedstvo in Komisijo o končni sestavi ekipe.

2. Države članice in institucije Evropske unije lahko predlagajo začasno dodelitev svojega osebja za delo pri PPEU. Osebne prejemke osebja, ki bi ga PPEU začasno dodelila država članica ali institucija Evropske unije, krije zadevna država članica oziroma institucija Evropske unije.

3. Vsa delovna mesta razreda A, ki se ne zapolnijo z začasno dodelitvijo osebja, bo generalni sekretariat Sveta objavil z ustreznim razpisom ter o tem uradno obvestil tudi države članice in institucije, da bi tako zaposlili najbolje usposobljene kandidate.

4. Privilegiji, imunitete in dodatna jamstva, potrebna za dokončanje in tekoče izvajanje misije PPEU ter članov njegovega osebja, se opredelijo med strankami. Države članice in Komisija v ta namen zagotovijo vso potrebno podporo.

Člen 7

Praviloma PPEU osebno poroča GS/VP in PVO, lahko pa poroča tudi pristojni delovni skupini. Redna pisna poročila, tudi o dejavnostih podporne skupine, se pošljejo GS/VP, Svetu in Komisiji. PPEU lahko na priporočilo GS/VP in PVO poroča tudi Svetu za splošne zadeve in zunanje odnose.

Člen 8

Delovanje PPEU se zaradi zagotavljanja doslednosti zunanjepolitične dejavnosti Evropske unije usklajuje z delovanjem GS/VP, predsedstva in Komisije. PPEU organizira redne informativne sestanke za misije držav članic in delegacije Komisije. PPEU na terenu vzdržuje tesen stik s predsedstvom, Komisijo in vodji predstavništev, ki mu pri izvajanju mandata pomagajo po svojih najboljših močeh. PPEU je prav tako v stiku z drugimi mednarodnimi in regionalnimi akterji na terenu.

Člen 9

Izvajanje tega skupnega ukrepa in njegova skladnost z drugimi prispevki Evropske unije za zadevno regijo se redno preverja. PPEU generalnemu sekretarju/visokemu predstavniku, Svetu in Komisiji pred koncem junija 2006 predstavi poročilo o napredku in do sredine novembra 2006 izčrpno poročilo o izvedbi mandata. Ti poročili sta osnova za oceno tega skupnega ukrepa v ustreznih delovnih skupinah ter s strani PVO. V okviru splošnih prioritet glede razporejanja virov naslovi GS/VP na PVO priporočila za sklep Sveta o podaljšanju, spremembi ali prenehanju mandata.

Člen 10

Ta skupni ukrep začne veljati na dan sprejetja.

Uporablja se od 1. marca 2006.

Člen 11

Ta skupni ukrep se objavi v Uradnem listu Evropske unije.

V Bruslju, 20. februarja 2006 Za Svet Predsednik J. PRÖLL

(1) UL L 326, 13.12.2003, str. 44. Skupni ukrep, kakor je bil nazadnje spremenjen in podaljšan s Skupnim ukrepom Sveta 2005/582/SZVP (UL L 199, 29.7.2005, str. 92).